জঙ্গিগোষ্ঠী সেই আইএস (ইসলামিক স্টেট)। কিন্তু হামলাস্থল আলাদা। সেজন্যই কি বৈষম্য? প্যারিস-সন্ত্রাসের পরে এই প্রশ্নে দু’ভাগ সোশ্যাল নেটওয়ার্কিং সাইট। 
গত বৃহস্পতিবার লেবাননের বেইরুটে দু’টি আত্মঘাতী বিস্ফোরণের ঘটনায় প্রাণ হারান ৪৩ জন। আহত ২৩৯ জন। কিন্তু ওই জোড়া হামলা নিয়ে বাস্তবে এবং ভার্চুয়াল জগতে কোনও আলোচনাই কার্যত হয়নি। যদিও প্যারিসের ‘ব্ল্যাক ফ্রাইডে’ নিয়ে দুনিয়া তোলপাড়। 
প্যারিসে হামলার কয়েকঘণ্টার মধ্যেই সোশ্যাল নেটওয়ার্কিং সাইট ফেসবুক তৈরি করে বিশেষ ‘সেফটি চেক’ ব্যবস্থা। যার সুবাদে নেটিজেনরা জানতে পারছেন তাঁদের প্যারিসবাসী বন্ধুরা নিরাপদে আছেন কি না! প্রোফাইল পিকচার ফ্রান্সের জাতীয় পতাকার রঙে রাঙিয়ে ফেলারও ব্যবস্থা করেছে মার্ক জুকেরবার্গের সংস্থা। এতেই বিস্মিত লেবাননের নেটিজেনরা। 
অনেক নেটিজেনই জুকেরবার্গের কাছে জানতে চেয়েছেন, বেইরুটের হামলার পরে ফেসবুক কেন ‘সেফটি চেক’ তৈরি করল না? সনিয়া সাবা নামে এক তরুণীর টুইট, ‘‘হে জুকেরবার্গ, আমি পশ্চিম এশিয়ার ছোট্ট দেশের বাসিন্দা। সিরিয়া এবং প্যালেস্তাইনের পাশেই আমার দেশ। আমাদের জন্য সেফটি চেক নেই কেন’? 
সমালোচনার মুখে জুকেরবার্গ নিজের প্রোফাইলে লিখেছেন, ‘অনেকেই জানতে চেয়েছেন, বেইরুটের বিস্ফোরণের পরে কেন সেফটি চেক চালু করা হল না। প্রশ্নটা ঠিক। এতদিন পর্যন্ত শুধুমাত্র প্রাকৃতিক দুর্যোগের পরেই সেফটি চেক ব্যবস্থা চালু করত ফেসবুক। গতকালের পর থেকে সিদ্ধান্ত বদল করেছি।... আমরা সকলকেই সমান চোখে দেখি’।     
বিতর্কে উঠে এসেছে গত এপ্রিলে কেনিয়ার গার্সিয়া বিশ্ববিদ্যালয়ে জঙ্গি হানার প্রসঙ্গ। যেখানে আল-শাবাব জঙ্গিরা ১৪৭ জন পড়ুয়াকে হত্যা করেছিল। আজ একজনের টুইট, ‘কেনিয়ায় ১৪৭ জন তরুণ-তরুণীর মৃত্যুর পরে তো কেউ তাঁদের প্রোফাইল পিকচারে আফ্রিকার পতাকা আপলোড করেননি’। অনেকেই আবার শেয়ার করেছেন সোমালীয় লেখিকা ওয়ারসান শিরির কবিতা, ‘কাল রাতে অ্যাটলাস খুলে বসেছিলাম, পৃথিবীর বিভিন্ন জায়গায় আঙুল বুলিয়ে ফিসফিস করে বললাম, কোথায় লেগেছে? উত্তর এল, সবখানে (ইট আনসারড, এভরিহোয়্যার, এভরিহোয়্যার, এভরিহোয়্যার)’!